جل شکتی وزارت
جل شکتی وزارت کی جانب سے ‘ واٹر ہیروز: اپنی کہانیاں سنائیں’مقابلہ برائے جولائی 2022 کے انعام یافتگان کا اعلان
جیتنے والے 6 افراد کو 10000 روپے نقد انعام اور پانی بچانے کے لئے ان کی نمایاں کوششوں کے اعتراف میں ایک سرٹیفکیٹ دیا جائے گا
وزیراعظم جناب نریندر مودی کے پانی کے تحفظ اور آبی وسائل کے پائیدار فروغ کو جن آندولن یعنی عوامی تحریک بنانے کے ویژن پر عمل کرتے ہوئے جل شکتی وزارت کے آبی وسائل، دریاؤں کے فروغ اور گنگا میں نئی جان ڈالنے کے محکمے نے ‘‘ واٹر ہیروز:اپنی کہانیاں سنائیں’’مقابلے کا آغاز کیا تھا۔ ماہانہ مقابلے کے تیسرے ایڈیشن کا آغاز یکم دسمبر 2021 کو مائی گوو پورٹل پر ہوا تھا اور 30 نومبر 2022 کو اس کا اختتام ہوگا۔ محکمے نے جولائی 2022 کے لئے 6 فاتحین کے ناموں کا اعلان کیا ہے اور ان میں سے ہر کسی کو 10000 روپے نقد انعام اور ایک سرٹیفکیٹ دیا جائے گا، جو ملک بھر میں عوام کو پانی کی بچت کی جانب راغب کرنے اور آبی وسائل کی پائیدار ترقی کے لئے ان کی قابل ذکر کوششوں کے اعزاز میں دیا جائے گا۔
اس مقابلے کا مقصد پانی کی بچت اور پانی کے تحفظ کے لئے عوام میں بیداری لانا ہے۔ اب تک اس مقابلے کے تین ایڈیشن مائی گوو پورٹل پر لانچ کئے جا چکے ہیں۔ جولائی 2022 کے لئے 6 انعام یافتگان کے ناموں کا اعلان کیا گیا ہے، جو درج ذیل ہیں:
1. منیش راجپوت:مدھیہ پردیش کے گوالیار شہر کے باسی منیش راجپوت نے نیشنل انٹیگریشن یوتھ کیمپ میں حصہ لیا تھا۔ انہوں نے پانی، جنگلات اور زمین، عوامی بیداری اور زمین کے حقوق پر علاقائی اور قومی سطح پر مہمات کی قیادت کی، جو 2018 میں ہوئیں۔ اس کے علاوہ 16-2013 میں کرہل، ایودھیا میں جل ادھیکار ابھیان چلایا۔ 18-2016 میں وہ پیدل مارچ ، سمینار وغیرہ کا حصہ بنے۔ 2019 میں انہوں نے پانی کے حق اور دریاؤں میں نئی جان ڈالنے پر کانفرنس میں شرکت کی۔ 2019 میں منیش راجپوت جل جن جوڑو تحریک کی مدھیہ پردیش اکائی میں رابطہ کار تھے۔
2.پرکاش سنگھ:یہ رودر پریاگ ضلع، اتراکھنڈ میں پانی کے تحفظ کے کاموں میں شامل رہے ۔چال -کھال کے فروغ کے کاموں میں کمیونٹی شراکت داری کے تحت گاؤں والوں نے حصہ لیا۔ انہوں نے کمیونٹی کی حوصلہ افزائی کی اور پانی کے بندوبست کا نمونہ تیار کرنے میں مدد کی۔ مارچ 2022 میں سرکاری ٹیل ڈوٹ کام نے جل شکتی وزارت اور جل جیون مشن کے اشتراک سے کمیونٹی کو جل پرہری ایوارڈ دیا۔ انہوں نے پانی کے تحفظ اور بندوبست پر جن آندولن شروع کیا۔ ان کوششوں کے نتیجے میں 40 سے زیادہ چال کھال بحال کئے گئے۔ 45 فیرو سمنٹ ٹینکس تعمیر کئے گئے اور پانی کی صورتحال میں زبردست بہتری آئی۔
3.شیوا جی گھڑگے:یہ ایک پریس رپورٹر اور پانی کے تحفظ کے لئے سماجی کارکن ہیں۔ شیوا جی کا تعلق احمد نگر، مہاراشٹر سے ہے۔ یہ تین دہائیوں سے صحافت کے میدان میں سرگرم ہیں اور پانی سے متعلق بیداری اور بندوبست کی چیزوں کا احاطہ کرتے ہیں۔ اپنے صحافتی پیشے کے ذریعے انہوں نے عوام کو پانی سوچ سمجھ کر استعمال کرنے کے تئیں بیدا کئے ہیں۔ انہوں نے مہاراشٹر کے اسکولی بچوں کو پانی بچانے اور گندے دریاؤں کو صاف کرنے کے بارے میں جانکاری فراہم کی ہے۔
4.ڈاکٹر وسنت لکشمی: وسنت لکشمی چیریٹبل ٹرسٹ اینڈ ریسرچ سنٹر، نیلور، آندھرا پردیش خاص طور سے ماحولیات، پانی اور صفائی ستھرائی، پینے کا صاف پانی، پانی کو بچانے کی بیداری اور شجرکاری پر توجہ مرکوز کرتا ہے۔ ٹرسٹ دیہی اور شہری کمیونٹی میں پانی کی بچت، پانی کے بندوبست پر سمینار مہمات وغیرہ کا اہتمام کرتا ہے۔
5.بھون پنچ ناتھ: چنئی میں آشیانہ اپارٹمنٹ نے رین واٹر ہارویسٹنگ  کا ڈھانچہ نئے آر ڈبلیو ایچ کنویں، ایک اتھلا نالا اور پانی بھرنے کا کنواں تعمیر کرایا۔ چند بلاکوں میں چھتوں سے آنے والے بارش کے پانی کو جمع کرنے کے لئے کنواں بنایا گیا ۔ انہوں نے پانی کو بچانے کے لئے گھر گھر جا کر مہم چلائی۔
6.مہندر کمار: یہ اے سی اور کولر میں استعمال شدہ پانی کو ریڈی ایٹر استعمال کر کے پانی بچانے کا طریقہ کار وضع کر رہےہیں۔ پانی بچانے کے لئے انہوں نے بِرِک -اسپونجی کولر-کم-اے سی تیار کیا، جس میں روزانہ کافی مقدار میں پانی کی بچت ہوئی ہے۔
یہ مقابلہ ماہانہ بنیاد پر ہوتا ہے اور اسے مائی گوو پورٹل  پر دیکھا جا سکتا ہے۔ مقابلےمیں حصہ لینے کے لئے ایک سے پانچ منٹ کے ویڈیو میں پانی کی بچت کے لئے اپنے کاموں اور کاوشوں کو بیان کر کے پوسٹ کیا جا سکتا ہے اور ساتھ میں تین سو الفاظ کا ایک تعارفی خاکہ بھیجیں۔ اپنی کوششوں سے متعلق کچھ تصویر یں بھی شامل کرنی ہوتی ہیں۔ شرکاء اپنے ویڈیوز کو مائی گوو پورٹل پر شیئر کر سکتے ہیں۔ اس کے علاوہ درخواستیں یہاں بھی جمع کرائی جا سکتی ہیں:
waterheroes.cgwb[at]gmail[dot]com